Komárno 17. januára (TASR) - Páchateľa, ktorý vo štvrtok vylúpil pobočku VÚB v Kolárove, prenasledovali aj predseda tamojšieho družstva Tibor M. (1952) s vodičom Ondrejom V. (1957). Lupiča 36-ročného Pétera Tótha sa pri jeho úniku z banky snažili zastaviť a služobným autom daewoo ho zablokovali. Lupič na nich vystrelil a oboch zranil. Ešte predtým zastrelil 47-ročného policajta a sám na bicykli unikal.
Manželka zraneného vodiča dnes svojho muža navštívila v komárňanskej nemocnici. Po oznámení smutnej udalosti si najprv myslela, že ako profesionálny vodič havaroval. Zhrozila sa, keď zistila, že ho postrelili. "Ešte hodinu predtým bol doma, návšteva jeho kolegov ma preto prekvapila," uviedla pre TASR.
Potom tlmočila manželove slová, ktorými opísal priebeh udalosti. Ondrej V. s predsedom smerovali autom do hydinárskej farmy pri Kolárove. Všimli si, že z banky ide na bicykli zamaskovaný muž a zamestnanci kričia, že ich vylúpil. Ondrej V. ho chcel autom zraziť z bicykla a zabrániť mu v úteku. Lupič však začal strieľať a cez predné pravé okno zasiahol predsedu. Vodič vybehol rozčúlený z auta a zrazil cyklistu, ktorému spadla taška s peniazmi a inicioval sa bezpečnostný farbiaci patrón. Až po chvíli si Ondrej všimol, že v oblasti brucha silne krváca.
Po návšteve v nemocnici sa manželka upokojila. "Zhováral sa so mnou, ukazoval mi previazané brucho a chcel piť. Sťažoval sa iba na tŕpnutie nohy, ale našťastie hýbať ňou mohol. Teraz musíme počkať, či mu po operácii začnú pracovať črevá a či sa nerozvinie infekcia. Verím, že bude opäť v poriadku," povedala pani Emília. Aj napriek obavám o život a zdravie manžela je na jeho odvahu hrdá.
Ondrej V. lupiča Tótha poznal, ale keď bol zamaskovaný, nevedel o koho ide. Tóth vylúpil banku v Kolárove aj pred dvanástimi rokmi. Pred časom sa vrátil z väzenia, kde si za to odpykal osem rokov. V súčasnosti bol stíhaný za viaceré vlámania do rôznych reštaurácií a pohostinstiev.